SKRIFTLIG FORESPØRGSEL P-3099/01

af W.G. van Velzen (PPE-DE) til Kommissionen

(5. november 2001)

Om: Stålindustrien, amerikansk statsstøtte og importbegrænsninger

Er Kommissionen bekendt med en substantiel importbegrænsning, nærmere betegnet en særlig importafgift på 30 %, som USA vil lægge på stål, der importeres til USA, og kan Kommissionen oplyse, hvilke negative virkninger disse importbegrænsninger i USA vil får for den europæiske stålindustris eksport til USA, og hvilke virkninger disse importbegrænsninger i USA vil få for importen af stål fra tredjelande til EU, samt hvilke negative konsekvenser dette vil få for den europæiske stålindustri?

I en pressemeddelelse af 23. oktober 2001 (US steel: EU udtrykker bekymring over resultatet af undersøgelsen i US International Trade Commission) anfører kommissionsmedlem Lamy:

Vi er uenige i ITC's resultater. Som allerede anført, hvis USA beslutter at lukke sit marked som følge af undersøgelsen i ITC, er der ikke tvivl om, at vi vil tage dette spørgsmål op i WTO.

Hvilke foranstaltninger vil Kommissionen træffe for at imødegå denne uønskede situation, hhv. kompensere for den, og hvilke konkrete skridt vil Kommissionen, ud over at følge udviklingen nøje, tage i WTO?

Hvilke skridt vil Kommissionen tage i forbindelse med WTO og andre organisationer, hvis de amerikanske myndigheder vedtager at stille store beløb af konkurrenceforvridende statsstøtte til rådighed for den amerikanske stålindustri, og hvornår vil Kommissionen træffe konkrete foranstaltninger for at løse de problemer, der truer den europæiske stålindustri?

Svar afgivet på Kommissionens vegne af Pascal Lamy

(6. december 2001)

Den 23. oktober 2001 offentliggjorde International Trade Commission (ITC) i USA resultaterne af den første del af sin undersøgelse af den amerikanske stålindustri. Efter denne offentliggørelse har ITC to måneder til at forelægge henstillinger for den amerikanske præsident i forbindelse med eventuelle løsninger. I henhold til amerikansk lovgivning er det præsidenten, som bestemmer, om der skal ydes støtte, og i så fald hvilken. Det ville derfor på dette stade være forhastet at udtale sig om forslag om importtold eller andre restriktive foranstaltninger. Enhver begrænsning kunne få alvorlige følger for Fællesskabets industri, da Fællesskabets handel, som omfattes af ITC's afgørelse, udgør ca. 2,5 mia. USD.

Kommissionen har allerede spillet en aktiv rolle, når det gælder forsvaret af Fællesskabets interesser i forbindelse med denne procedure. Den vil fortsat protestere mod urimelige amerikanske restriktioner, som ville være skadelige for den amerikanske stålindustri, vælte udgifterne i forbindelse med den amerikanske stålindustris omstrukturering over på resten af verden og risikere at fremkalde en spiral af restriktive handelsforanstaltninger. Der kan først indledes forhandlinger i Verdenshandelsorganisationen (WTO), når foranstaltningerne er vedtaget. Kommissionen har dog gjort det klart, at den ikke vil tøve med at protestere mod foranstaltninger, der er uforenelige med WTO's bestemmelser, uanset om disse vedrører begrænsninger af stålimport eller subsidier til amerikansk industri. Fællesskabet har faktisk allerede truffet foranstaltninger ved at anvende WTO's procedurer for tvistbilæggelse mod flere bestående amerikanske begrænsninger for stålimport, hvoraf nogle allerede er afsluttet med held.

Ud over bilaterale kontakter med USA deltager Kommissionen fuldt ud i de møder, som organiseres af Organisationen for Økonomisk Samarbejde og Udvikling (OECD) for at finde en løsning på de problemer, som verdens stålindustri er stillet over for.

På mødet den 17. og 18. september 2001 blev der opnået enighed om, at hvert land skulle analysere situationen for denne industri og tage følgende i betragtning:

- de teknologiske og økonomiske aspekter i stålsektoren

- branchens svar på den ændrede økonomiske situation som følge af krisen i Sydøstasien

- de enheder, som i stor udstrækning ikke er konkurrencedygtige

- de vigtigste faktorer, som skulle kunne hindre lukningen af uøkonomiske enheder.

Resultaterne af disse undersøgelser vil blive drøftet på et OECD-møde den 17. og 18. december 2001.

Kommissionen afholder også bilaterale drøftelser med andre ledende stålproducenter, herunder ansøgerlandene, Japan, Korea, Rusland, Ukraine og Kasakhstan med henblik på behandling af de problemer, som stålindustrien er stillet over for.